Tom Behnke (KF), 2011-03-01:
Vi kan fra konservativ side støtte det her lovforslag.
Vi har særlig hæftet os ved, at det, man lægger vægt på, er, at der nu skal være en forbedret uddannelse af dem, som skal ud at køre på knallert.
Det bliver så fulgt op med en teoriprøve og en rigtig køreprøve, som man skal op til.
Man skal altså ikke bare op til ungdomsskolens prøve, men en regulær teoriprøve og køreprøve, og man får så også et regulært kørekort, når man skal have lov til at køre på en lille knallert.
Vi hæfter os også ved, at man laver meget skærpede sanktioner over for dem, som så kører ulovligt på knallert.
Altså, der er tale om, at man kan få bøder, der bliver skærpet væsentligt, og der er tale om, at man kan få konfiskeret sin knallert, eller at knallerten faktisk skal konfiskeres fra den unge, hvis man gentagne gange kører ulovligt.
Det er også sådan – og det tror jeg faktisk er noget af det, som kommer til at virke rigtig præventivt – at det, hvis man bliver taget i at køre ulovligt på sin knallert, så kan få betydning for, hvornår man kan få lov til at erhverve et rigtigt kørekort.
Hvis vi ser på specielt de unge mænd, som kører på knallert, og som kunne være fristet til at køre lidt stærkt på en knallert, så tror jeg, at vi lige nøjagtig her har fat i den lange ende.
For hvis der er noget, som unge mænd ser frem til, er det at blive 18 år og få lov til at få et rigtigt kørekort.
Og hvis man ved, at tidspunktet for, hvornår man kan få et rigtigt kørekort bliver udsat, til man er 18 ½ år, 19 år eller 20 år gammel, hvis man bliver taget i at køre ulovligt på sin knallert, tror jeg, det har en meget stor præventiv effekt i forhold til, at man lader være med at køre ulovligt på den knallert, som man nu har fået lov til at køre på, efter at man har gennemgået en væsentlig bedre uddannelse, end de unge får i dag, og man vel at mærke har været op til en rigtig teoriprøve og en rigtig køreprøve.
Men ud over det fik vi i den drøftelse, der har været, forud for at lovforslaget blev fremsat, yderligere med ind i lovforslaget, at det er blevet sådan, at forudsætningen for, at man kan få lov til at få et sådant kørekort, er, at man har været på et færdselsrelateret førstehjælpskursus.
Et førstehjælpskursus er jo selvfølgelig godt, hvis det er sådan, at det går galt, men jeg tror også på, at et førstehjælpskursus, der er færdselsrelateret, i sig selv har en præventiv effekt, fordi man dér bliver opmærksom på, hvad det er, der kan ske, hvad det er, der kan gå galt, hvilke risici der er forbundet med at bevæge sig i trafikken.
Det har en præventiv effekt, når man som ung pludselig får øjnene op for, at det jo kan gå galt, og derfor kører man mere forsigtigt.
Vi fik også indføjet, at det, når unge skal ud at købe knallert, er sådan, at forældrene skal samtykke, inden man kan gå ned til en forhandler og købe en knallert.
Det er netop for, at forældrene er med i den her proces, at vi har noget forældreansvar med inde over, at det er noget, man har talt om, og for at forældrene siger, at det er o.k.; deres søn eller datter er moden nok til det, og de har i øvrigt erhvervet kørekort og kan godt begå sig på en knallert.
Så forældrenes samtykke skal også foreligge.
Samtidig med de her opstramninger, vi laver i forhold til færdselssikkerheden og i forhold til at skærpe sanktionerne, hvis man kører ulovligt, ja, så er vi efter lange drøftelser nået frem til, at det er o.k. at sætte aldersgrænsen for den lille knallert ned fra 16 år til 15 år.
Vi gør det ud fra argumenterne om, at fremkommelighed og mobilitet er et væsentligt anliggende for mange, og derfor vil det være rimeligt, at vi i forlængelse af disse forbedringer af trafiksikkerheden giver mulighed for, at flere kan få lov til at køre på knallert.
For vi er helt overbevist om, at vi med de her ændringer, der kommer, får nogle væsentlig bedre knallertførere, og dem vil vi gerne slippe løs, også allerede fra de er 15 år.
Så samlet set støtter vi hele lovforslaget.